《欧阳彦文晚始得官为边郡狱掾乃州里宿儒于其行也诗以饯之》
宋代·王庭圭

往日高名动场屋，青衫未足称平生。一官曹掾当蛮徼，万里山河列汉营。

顾我老无投笔志，羡君今去走边城。边头已卧将军鼓，早晚书来说太平。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。